
AIŠKINAMOJI DALIS. FAKTŲ IR IŠVADŲ SANTRAUKA
[bookmark: _Hlk232586093]Žvejyba Viduržemio jūroje yra Europos istorijos, kultūros ir tapatybės dalis. Ištisus šimtmečius Viduržemio jūros pakrančių bendruomenės savo ekonominį ir socialinį vystymąsi grindžia žvejybos veikla, kuri ne tik užtikrina kokybišką maistą milijonams Europos piliečių, bet ir prisideda prie teritorinės sanglaudos, užimtumo ir žinių bei giliai įsišaknijusių tradicijų išsaugojimo.
Priėmus Reglamentą (ES) 2019/1022, kuriuo nustatomas daugiametis vakarų Viduržemio jūros demersinių išteklių valdymo planas, buvo patenkintas poreikis užtikrinti tam tikrų nykstančių populiacijų atkūrimą. Žvejybos sektorius, valstybės narės ir Europos institucijos siekia bendro tikslo užtikrinti tausų jūrų išteklių naudojimą. Tačiau, praėjus daugiau kaip penkeriems įgyvendinimo metams, patirtis parodė, kad dabartinė reglamentavimo sistema turi didelių trūkumų, kuriuos reikia nuodugniai ir skubiai peržiūrėti, kad būtų daroma pažanga siekiant bendro ES tikslo didinti konkurencingumą visose srityse.
Per tą laikotarpį Viduržemio jūros laivynas dėjo ypač dideles pastangas prisitaikyti. Žvejai sutiko, kad žvejybos pastangos būtų nuosekliai mažinamos, patyrė didelių ekonominių išlaidų ir investavo daug išteklių, kad pagerintų savo veiklos tvarumą. Selektyvesnės žvejybos įrankių naudojimas, sklendžiančiųjų kėtoklių montavimas, selektyvesnės žvejybos tinklo akių naudojimas ir kiti techniniai patobulinimai įrodo sektoriaus įsipareigojimą išsaugoti išteklius ir sumažinti poveikį aplinkai, kad jis galėtų tęsti savo veiklą, dėl kurios išsilaiko tūkstančiai Viduržemio jūros žvejybos įmonių, kurių dauguma priklauso dirbančioms šeimoms.
Šios pastangos padėjo pasiekti teigiamų rezultatų, susijusių su tam tikromis populiacijomis. Tačiau praktinis plano įgyvendinimas taip pat atskleidė, kad atsirado didelių ekonominių ir socialinių sunkumų. Daugeliu atvejų dėl nuolatinio žvejybos dienų skaičiaus mažinimo laivų veikla priartėjo prie minimalaus pelningumo ribos ar net jos nebesiekė, o tai pakenkė žvejybos įmonių gyvybingumui, kartų kaitai ir užimtumo pakrančių bendruomenėse išlaikymui.
Šiame vertinime pabrėžiama, kad šiuo metu pagal daugiametį planą taikomoje metodikoje ir toliau lemiamą svorį turi biologiniai rodikliai, tačiau nepakankamai atsižvelgiama į valdymo sprendimų socialines ir ekonomines pasekmes. Bendra žuvininkystės politika grindžiama trimis neatsiejamais ramsčiais: aplinkos tvarumo, ekonominio tvarumo ir socialinio tvarumo. Nė vienas iš jų negali būti plėtojamas atskirai sau.
Pranešėja mano, kad ypač didelį susirūpinimą kelia sąvokos „pažeidžiamiausi ištekliai“ taikymas – dėl to buvo sukurta griežta žvejybos pastangų valdymo sistema, pagrįsta vadinamųjų žvejybą stabdančių žuvų rūšių logika. Šis požiūris tinkamai neatspindi mišriosios žvejybos Viduržemio jūroje realybės, kuriai būdingas kelių rūšių žuvų gaudymas vienu metu ir didelė veiklos įvairovė tarp regionų ir laivyno segmentų.
Todėl pranešime siūloma plataus užmojo reglamento reforma siekiant pritaikyti jo funkcijas prie realių Viduržemio jūros žvejybos ypatumų. Siūlomi pakeitimai apima pažeidžiamiausių išteklių apibrėžties išbraukimą, aiškų socialinių ir ekonominių kriterijų įtraukimą į sprendimų priėmimo procesą ir žvejybos dienų paskirstymą, taip pat 4 straipsnio reformą siekiant visapusiškai pripažinti mišrų šios žvejybos pobūdį.
Taip pat siūloma nustatyti lankstumo mechanizmus, kurie jau numatyti kituose Europos Sąjungos daugiamečiuose planuose, įskaitant stabilumo priemones, kuriomis ribojamas metinis žvejybos pastangų mažinimas, perkėlimus iš vienų metų į kitus ir labiau nuspėjamas valdymo sistemas, kurios leistų įmonėms planuoti savo veiklą ir investicijas vidutinės trukmės ir ilguoju laikotarpiu.
Ypatingą dėmesį taip pat reikia skirti išskirtinei tam tikros žvejybos padėčiai. Ilgaūsių raudonųjų krevečių žvejyba yra geras pernelyg sudėtingo reglamentavimo pavyzdys, nes jai taikoma ir kvotų sistema, ir žvejybos dienų apribojimai. Dėl šių dvigubų apribojimų kilo didelių ekonominių ir veiklos sunkumų, todėl pranešime raginama juos skubiai panaikinti.
Siekiant pagerinti žvejybos valdymą Viduržemio jūroje, taip pat reikia stiprinti sprendimų mokslinį pagrindą. Patikimų duomenų prieinamumas, nacionalinių, Europos ir regioninių mokslo įstaigų veiklos koordinavimas ir bendradarbiavimas su Bendrąja Viduržemio jūros žvejybos komisija yra esminiai elementai siekiant užtikrinti skaidrius ir informacija pagrįstus sprendimus. Be to, prieš svarstant dėl tolesnio žvejybos galimybių mažinimo, būtina tinkamai įvertinti faktinį jau priimtų priemonių poveikį.
Žvejybos Viduržemio jūroje tvarumas priklauso ne tik nuo Europos laivynų. Dėl Viduržemio jūros baseine tebesitęsiančios neteisėtos, nedeklaruojamos ir nereglamentuojamos žvejybos veiklos, taip pat dėl pakrantės valstybių reikalavimų laikymosi lygio skirtumų susidaro nesąžiningos konkurencijos padėtis ir kyla pavojus Europos žvejų pastangoms. Todėl pranešime raginama stiprinti regioninį bendradarbiavimą, Bendrosios Viduržemio jūros žvejybos komisijos vaidmenį ir valstybių narių bei Europos žuvininkystės kontrolės agentūros kontrolės, inspektavimo ir priežiūros pajėgumus.
Žvejyba taip pat yra strateginis Europos Sąjungos sektorius. Geopolitinėmis aplinkybėmis, kurioms būdinga didėjanti strateginio savarankiškumo ir apsirūpinimo maistu saugumo svarba, Europos žvejybos sektoriaus gamyba yra esminis turtas, kurį reikia apsaugoti ir stiprinti. Modernaus, konkurencingo ir tvaraus laivyno išlaikymas yra būtina sąlyga siekiant sumažinti priklausomybę nuo importo iš trečiųjų valstybių ir užtikrinti kokybiškų žvejybos produktų tiekimą Europos vartotojams.
Pranešėja mano, jog būtina, kad būsima vakarų Viduržemio jūros daugiamečio plano peržiūra būtų platesnio masto pastangų supaprastinti ir modernizuoti bendrą žuvininkystės politiką dalis. Europos reglamentavimas turi ir toliau užtikrinti išteklių tvarumą, tačiau jis taip pat turi būti suprantamesnis, proporcingesnis ir labiau pritaikytas prie sektoriaus veiklos realijų. Europos laivyno konkurencingumas, kartų kaita, inovacijos ir ekonominis pelningumas vėl turi būti Sąjungos žuvininkystės politikos pagrindiniai argumentai.
Šiuo pranešimu siekiama prisidėti prie šio tikslo pateikiant subalansuotą pasiūlymą, kuriame būtų derinamas aplinkos tvarumas, ekonominis gyvybingumas ir socialinė sanglauda, užtikrinant Viduržemio jūros žvejybos ir nuo jos priklausomų bendruomenių ateitį.

[bookmark: _Toc233883869]PASIŪLYMAS DĖL EUROPOS PARLAMENTO REZOLIUCIJOS
dėl daugiamečio vakarų Viduržemio jūros demersinių išteklių žvejybos valdymo plano
(2026/2074(INI))
Europos Parlamentas,
–	atsižvelgdamas į daugiametį vakarų Viduržemio jūros demersinių išteklių žvejybos valdymo planą,
–	atsižvelgdamas į Europos Sąjungos sutarties 3 straipsnio 3 dalį, Sutarties dėl Europos Sąjungos veikimo 4 straipsnį, 43 straipsnio 3 dalį ir 191 straipsnį ir Europos Sąjungos pagrindinių teisių chartijos 37 straipsnį,
–	atsižvelgdamas į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (BŽP reglamentas),
–	atsižvelgdamas į 2019 m. birželio 20 d. Europos Parlamento ir Tarybos reglamentą (ES) 2019/1022, kuriuo nustatomas daugiametis vakarų Viduržemio jūros demersinių išteklių žvejybos valdymo planas ir iš dalies keičiamas Reglamentas (ES) Nr. 508/2014,
–	atsižvelgdamas į 2019 m. birželio 20 d. Europos Parlamento ir Tarybos reglamentą (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones, kuriuo iš dalies keičiami Tarybos reglamentai (EB) Nr. 1967/2006, (EB) Nr. 1224/2009 ir Europos Parlamento ir Tarybos reglamentai (ES) Nr. 1380/2013, (ES) 2016/1139, (ES) 2018/973, (ES) 2019/472 ir (ES) 2019/1022 ir panaikinami Tarybos reglamentai (EB) Nr. 894/97, (EB) Nr. 850/98, (EB) Nr. 2549/2000, (EB) Nr. 254/2002, (EB) Nr. 812/2004 bei (EB) Nr. 2187/2005,
–	atsižvelgdamas į 2023 m. rugsėjo 13 d. Europos Parlamento ir Tarybos reglamentą (ES) 2023/2053, kuriuo nustatomas daugiametis rytų Atlanto ir Viduržemio jūros paprastųjų tunų išteklių valdymo planas, iš dalies keičiami reglamentai (EB) Nr. 1936/2001, (ES) 2017/2107 bei (ES) 2019/833 ir panaikinamas Reglamentas (ES) 2016/1627,
–	atsižvelgdamas į 2023 m. lapkričio 22 d. Europos Parlamento ir Tarybos reglamentą (ES) 2023/2842, kuriuo iš dalies keičiamas Tarybos reglamentas (EB) Nr. 1224/2009 ir, kiek tai susiję su žuvininkystės kontrole, iš dalies keičiami Tarybos reglamentai (EB) Nr. 1967/2006 bei (EB) Nr. 1005/2008 ir Europos Parlamento ir Tarybos reglamentai (ES) 2016/1139, (ES) 2017/2403 bei (ES) 2019/473,
–	atsižvelgdamas į Jungtinių Tautų Maisto ir žemės ūkio organizacijos (FAO) Bendrosios Viduržemio jūros žvejybos komisijos (GFCM) ataskaitą dėl žvejybos Viduržemio ir Juodojoje jūrose padėties,
–	atsižvelgdamas į 2008 m. birželio 17 d. Europos Parlamento ir Tarybos direktyvą 2008/56/EB, nustatančią Bendrijos veiksmų jūrų aplinkos politikos srityje pagrindus (Jūrų strategijos pagrindų direktyva),
–	atsižvelgdamas į 2014 m. liepos 23 d. Europos Parlamento ir Tarybos direktyvą 2014/89/ES, kuria nustatoma jūrinių teritorijų planavimo sistema (Jūrinių teritorijų planavimo direktyva),
–	atsižvelgdamas į 2020 m. gruodžio 10 d. Žuvininkystės mokslo, technikos ir ekonomikos komiteto (STECF) ataskaitą „BŽP socialinis aspektas“ (STECF 20–14),
–	atsižvelgdamas į 2023 m. gegužės 11 d. rezoliuciją dėl stipraus ir tvaraus ES dumblių sektoriaus kūrimo,
–	atsižvelgdamas į 2023 m. sausio 19 d. rezoliuciją dėl mažos apimties žvejybos padėties ES ir ateities perspektyvų,
–	atsižvelgdamas į savo 2024 m. sausio 18 d. rezoliuciją dėl bendros žuvininkystės politikos įgyvendinimo dabartinės padėties ir ateities perspektyvų,
–	atsižvelgdamas į 2025 m. birželio 5 d. Komisijos komunikatą „Europos vandenynų paktas“ (COM(2025)0281),
–	atsižvelgdamas į 2024 m. balandžio mėn. Enrico Lettos pranešimą „Daug daugiau nei rinka“,
–	atsižvelgdamas į 2024 m. rugsėjo 9 d. Mario Draghi pranešimą „Europos konkurencingumo ateitis“,
–	atsižvelgdamas į 2024 m. liepos 18 d. kitos kadencijos Europos Komisijos politines gaires (2024–2029 m.),
–	atsižvelgdamas į 2025 m. sausio 29 d. Komisijos komunikatą „ES konkurencingumo kelrodis“ (COM(2025)0030),
–	atsižvelgdamas į 2025 m. spalio 16 d. Komisijos komunikatą dėl Viduržemio jūros regiono pakto „Viena jūra, vienas paktas, viena ateitis“,
–	atsižvelgdamas į 2025 m. birželio 6 d. Komisijos komunikatą „Tausioji žvejyba Europos Sąjungoje: dabartinė padėtis ir 2026 m. orientyrai“ (COM(2025)0296),
–	atsižvelgdamas į Darbo tvarkos taisyklių 55 straipsnį ir 2002 m. gruodžio 12 d. Pirmininkų sueigos sprendimo dėl leidimo rengti pranešimus savo iniciatyva suteikimo tvarkos 1 straipsnio 1 dalies e punktą ir 3 priedą,
–	atsižvelgdamas į Žuvininkystės komiteto pranešimą (A10‑0000/2026),
A.	kadangi Viduržemio jūra yra vienas iš įvairiausių jūrų regionų pasaulyje, remiantis pakrančių bendruomenes ir ekonomiką, kurios tūkstantmečius buvo priklausomos nuo žvejybos, civilizacijų lopšys ir pagrindinis Europos kultūrinės, istorinės ir ekonominės tapatybės ramstis;
B.	kadangi Viduržemio jūros žvejybos sektorius yra labai svarbus užimtumui, teritorinei sanglaudai ir apsirūpinimo maistu saugumui Sąjungoje;
C.	kadangi per pastaruosius septynerius metus Viduržemio jūros žvejybos laivynams buvo gerokai sumažintos žvejybos pastangos ir kadangi kai kuriuose segmentuose, pvz., Ispanijos tralerių laivyne, žvejybos pastangos buvo sumažintos daugiau kaip 44 proc.;
[bookmark: _Hlk232249914]D.	kadangi žvejybos laivynas, ypač Viduržemio jūroje, dėjo daug pastangų, kad prisitaikytų prie tausesnės žvejybos praktikos ir ją diegtų, ypač tralerių segmente;
E.	kadangi Viduržemio jūros laivynui taikomos kompensacinės priemonės padėjo iš dalies sušvelninti socialinį ir ekonominį žvejybos pastangų mažinimo poveikį, tačiau jų nepakanka ilgalaikiam sektoriaus gyvybingumui užtikrinti;
F.	kadangi STECF ir GFCM atkreipė dėmesį į tai, kad vis dar esama didelių mokslinių duomenų apie demersinius išteklius Viduržemio jūroje spragų, todėl juos sunku tinkamai įvertinti;
G.	kadangi žvejybos pastangų susiejimas su pažeidžiamiausiais ištekliais lėmė de facto žvejybą stabdančių rūšių metodą, o tai turėjo neproporcingą poveikį mišriajai žvejybai ir sektoriaus ekonominiam gyvybingumui;
H.	kadangi po penkerių įgyvendinimo metų Vakarų Viduržemio jūros daugiametis planas davė nevienareikšmių rezultatų ir buvo teigiamų tam tikrų išteklių, pvz., ilganosių rausvųjų krevečių, atsikūrimo ženklų, tačiau kitų išteklių, visų pirma europinių jūrinių lydekų, kaip pažeidžiamiausių išteklių, atsikūrimas yra lėtesnis;
I.	kadangi Vakarų Viduržemio jūros regiono daugiamečiame plane trūksta metų sandūros lankstumo ir stabilizavimo mechanizmų, nustatytų kituose ES daugiamečiuose planuose, todėl atsiranda teisinis netikrumas ir ekonominis nenuspėjamumas;
J.	kadangi dėl mišriosios žvejybos Viduržemio jūroje, per kurią vienu metu sužvejojama daug rūšių, reikia pritaikomų valdymo priemonių, kurias taikant būtų atsižvelgiama į laivyno žvejybos selektyvumą, žvejybos įrankių inovacijas ir socialinį bei ekonominį atsparumą;
K.	kadangi neteisėta, nedeklaruojama ir nereglamentuojama (NNN) žvejyba ir trečiųjų valstybių laivynų veikla Viduržemio jūroje vis dar nepakankamai kontroliuojama, o tai daro neigiamą poveikį žvejybos ištekliams ir Europos laivyno konkurencingumui;
[bookmark: _Hlk232249365]L.	kadangi žvejybos sektorius turi tapti patrauklesnis, kad būtų užtikrinta kartų kaita, padidintas jo konkurencingumas ir užtikrintas jo gyvybingumas;
M.	kadangi Europos jūrų reikalų, žvejybos ir akvakultūros fondas yra labai svarbus siekiant pagerinti žvejybos ir akvakultūros sektoriaus tvarumą ir konkurencingumą, remti žuvininkystės vietos veiklos grupes ir stiprinti pakrančių bendruomenių vystymąsi, todėl jis turėtų būti išlaikytas kaip specialus fondas, kuriam būtų skiriamas tinkamas finansavimas;
Vakarų Viduržemio jūros daugiamečio plano reforma
1.	primygtinai ragina Komisiją ne vėliau kaip 2026 m. gruodžio 1 d. pateikti pasiūlymą dėl teisėkūros procedūra priimamo akto dėl išsamios Reglamento (ES) 2019/1022 reformos ir jame pakoreguoti šiuos aspektus:
A)	pakeisti esamas 4 straipsnio 3 dalyje nustatytas žvejybos pastangų mažinimo taisykles specialiu mišriosios žvejybos valdymo metodu, taikomu pagal kitus daugiamečius planus, atsisakant žvejybos dienų apribojimo, kai taikomas žvejybą stabdančių žuvų rūšių principas;
B)	nustatyti pritaikomo lankstumo mechanizmus, pavyzdžiui, galimybę bent 10 proc. žvejybos galimybių perkelti į kitus metus, ir nustatyti dvimečius žvejybos pastangų valdymo ciklus, kad žvejams ir perdirbimo sektoriams būtų užtikrintas ilgalaikis nuspėjamumas;
C)	įvesti stabilizavimo priemones, kuriomis iki 20 proc. būtų ribojamas sumažinimas ir žvejybos draudimo dienų skaičiaus didinimas, su sąlyga, kad bet kokius atveju turi būti viršijama minimali rentabilumo riba, aiškiai įtraukiant socialinį ir ekonominį poveikį į sprendimų priėmimo procesą (3 straipsnis);
2.	palankiai vertina 2026 m. gegužės 26 d. Komisijos paskelbtą kvietimą teikti informaciją dėl daugiamečio plano poveikio vertinimo, taip pat jos įsipareigojimą įvertinti įgyvendintų priemonių socialinį ir ekonominį poveikį;
[bookmark: _Hlk232250351]3.	ragina Komisiją, prieš nustatant naujus apribojimus, surengti privalomas konsultacijas su visais atitinkamais suinteresuotaisiais subjektais, visų pirma Viduržemio jūros patariamąja taryba, regioninėmis mokslo įstaigomis, žvejų organizacijomis ir perdirbimo pramone;
4.	ragina Komisiją skubiai peržiūrėti specifinę ilgaūsių raudonųjų krevečių (vienintelės rūšies, kuriai vienu metu taikomos dvi ribojamosios priemonės, pvz., kvotų sistema ir žvejybos dienų apribojimai) žvejybos padėtį, kad būtų panaikinta dviguba reguliavimo našta, kuri turėjo ypač didelį poveikį šios žvejybos ekonominiam ir veiklos gyvybingumui vakarų Viduržemio jūroje;
Žvejybos valdymo Viduržemio jūroje stiprinimas: mokslas, stebėsena ir regioninis bendradarbiavimas
[bookmark: _Hlk232250426]5.	ragina Komisiją ir valstybes nares stiprinti mokslinių žvejybos tyrimų koordinavimą su naujausių duomenų rinkimu Europos, nacionaliniu ir regioniniu lygmenimis, gerinti Sąjungos, GFCM ir nacionalinių techninių institutų duomenų bazių sąveikumą ir keitimąsi duomenimis;
[bookmark: _Hlk232251342]6.	yra labai susirūpinęs dėl pranešimų apie trečiųjų valstybių vykdomą NNN žvejybą Viduržemio jūros vandenyse, įskaitant valstybių narių išskirtines ekonomines zonas; pabrėžia, kad reikia įsteigti Europos importo kontrolės tarnybą, siekiant neleisti NNN žvejybos produktams patekti į vidaus rinką;
[bookmark: _Hlk232250512]7.	primygtinai ragina Komisiją stiprinti regioninį bendradarbiavimą integruojant Vakarų Viduržemio jūros daugiametį planą į platesnę Sąjungos kaimynystės politikos sistemą; palankiai vertina Viduržemio jūros regiono pakto tikslus stiprinti bendradarbiavimą žvejybos valdymo, kontrolės, tikrinimo, stebėsenos ir priežiūros srityse kovojant su NNN žvejyba;
Teisingos paramos Viduržemio jūros žvejybai užtikrinimas
[bookmark: _Hlk232250717]8.	ragina Komisiją ir valstybes nares skirti ne mažiau kaip 7 290 mlrd. EUR tikslinį biudžetą laivyno modernizavimui ir atnaujinimui (įskaitant selektyviosios žvejybos įrankius, mažataršius variklius, skaitmeninę stebėseną), laikinam veiklos nutraukimui ir ekonomikos įvairinimo programoms remti;
9.	primygtinai ragina Europos Komisiją pateikti supaprastinimo teisės aktų rinkinį, kad būtų užtikrintas bendros žuvininkystės politikos konkurencingumas, įskaitant tikslinę reglamento dėl daugiamečio vakarų Viduržemio jūros demersinių išteklių valdymo plano peržiūrą, įtraukiant šiame pranešime nurodytus pakeitimus ir pritaikymus;
[bookmark: _Hlk232096158]10.	ragina Komisiją, prieš toliau mažinant žvejybos galimybes, duoti pakankamai laiko priemonėms, kurių jau imtasi, kad būtų pasiekta išmatuojamų rezultatų ir atliktas tinkamas jų biologinio, ekonominio ir socialinio poveikio vertinimas;
11.	paveda Pirmininkei perduoti šią rezoliuciją Tarybai ir Komisijai.

[bookmark: FootprintPageRR][bookmark: _Toc233883870]PRIEDAS. GAUTOS INFORMACIJOS DEKLARACIJA
<FootprintIntro>Pagal Darbo tvarkos taisyklių I priedo 8 straipsnį pranešėja pareiškia, kad į savo pranešimą įtraukė su dokumento dalyku susijusią informaciją, kurią, rengdamas pranešimo projektą, gavo iš toliau nurodytų interesų grupių atstovų, kuriems taikomas Tarpinstitucinis susitarimas dėl privalomo skaidrumo registro[footnoteRef:1], arba trečiųjų šalių valdžios institucijų, įskaitant jų diplomatines atstovybes ir ambasadas, atstovų:</FootprintIntro> [1:  2021 m. gegužės 20 d. Europos Parlamento, Europos Sąjungos Tarybos ir Europos Komisijos tarpinstitucinis susitarimas dėl privalomo skaidrumo registro (OL L 207, 2021 6 11, p. 1, ELI: http://data.europa.eu/eli/agree_interinstit/2021/611/oj).] 

	1. Interesų grupių atstovai, kuriems taikomas Tarpinstitucinis susitarimas dėl privalomo skaidrumo registro

	Europêche

	EBFA

	CEPESCA

	FNCP

	FAAPE – Federación Andaluza de Asociaciones Pesqueras

	FACOPE

	Coldiretti Pesca

	AndMuPes

	FENAPA

	EJF

	EBCD

	2. Trečiųjų šalių valdžios institucijų, įskaitant jų diplomatines atstovybes ir ambasadas, atstovai

	Nėra.


Šį sąrašą parengė ir visą atsakomybę už jį prisiima pranešėja.
Jeigu sąraše esančių fizinių asmenų tapatybę galima nustatyti pagal jų vardą ir pavardę, jų pareigas arba pagal abu požymius, pranešėja pareiškia, kad ji atitinkamiems fiziniams asmenims pateikė Europos Parlamento pranešimą dėl duomenų apsaugos Nr. 484 (https://www.europarl.europa.eu/data-protect/index.do), kuriame išdėstytos jų asmens duomenų tvarkymui taikomos sąlygos ir su tuo tvarkymu susijusios teisės.

